b'\n_START_ARTICLE_\nEnt\xc3\xa4s sitten, Leevi\n_START_SECTION_\nRomaanin taustaa\n_START_PARAGRAPH_\nViita asui romaania kirjoittaessaan kolmannen vaimonsa Anneli Kuurinmaan kanssa Oitissa. Romaanin tapahtumaymp\xc3\xa4rist\xc3\xb6n\xc3\xa4 ovat 1930-luvun pulavuodet ja Pispalaa muistuttava seutu. Romaanin k\xc3\xa4sikirjoitusversioita on Tampereen yliopiston Viita-kokoelmassa. Niiden joukossa on my\xc3\xb6s n\xc3\xa4ytelm\xc3\xa4versio. Teoksen on k\xc3\xa4\xc3\xa4nt\xc3\xa4nyt unkariksi vuonna 1982 Gomb\xc3\xa1r Endre, j\xc3\xa4lkisanat G\xc3\xa1bor Bereczki. Romaani valmistui varsin nopeasti, joulukuun 1964 ja elokuun 1965 v\xc3\xa4lisen\xc3\xa4 aikana.\n_START_SECTION_\nTrilogian avaus\n_START_PARAGRAPH_\nViita oli suunnitellut Leevi Luup\xc3\xa4\xc3\xa4st\xc3\xa4 kertovaa trilogiaa, ja juuri ennen onnettomuutta ilmestyneen Ent\xc3\xa4s sitten, Leevin piti olla sen ensimm\xc3\xa4inen osa. Viita piti seuraavaa osaa esittelev\xc3\xa4n alustuksen kaksi viikkoa ennen kuolemaansa J\xc3\xa4rvenp\xc3\xa4\xc3\xa4n ty\xc3\xb6v\xc3\xa4enopistossa. Alustus ilmestyi seuraavana vuonna Parnassossa. Toisen osan hahmotelmasta on s\xc3\xa4ilynyt 37 sivua, kaksi ensimm\xc3\xa4ist\xc3\xa4 lukua; ensimm\xc3\xa4isess\xc3\xa4 luvussa Viita panee Leevin suuhun sanat, joilla h\xc3\xa4n kohtalonomaisesti viittaa oman ty\xc3\xb6ns\xc3\xa4 katkeamiseen: \xe2\x80\x9dOn parempi, ett\xc3\xa4 kuolen kesken ty\xc3\xb6ni, kuin ett\xc3\xa4 ty\xc3\xb6ni kuolee ennen minua.\xe2\x80\x9d Toiselle osalle Viita oli Kari Aronpuron mukaan kaavaillut nime\xc3\xa4 Leevi \xe2\x80\x93 runoilija._NEWLINE_Romaanin p\xc3\xa4\xc3\xa4henkil\xc3\xb6 on nuori, hyvin kunnianhimoinen Leevi, joka on juuri tekem\xc3\xa4ss\xc3\xa4 ensimm\xc3\xa4ist\xc3\xa4 romaanik\xc3\xa4sikirjoitustaan. Kirjailija kuvaa hienovaraisen ironisesti h\xc3\xa4nen toimekkuuttaan:_NEWLINE_\xe2\x80\x9dLeevi oli lukaissut pari menestysromaania ja luullut tuota pikaa rahoittuvansa aina maisteriksi saakka. H\xc3\xa4n oli jo sent\xc3\xa4\xc3\xa4n yhdeks\xc3\xa4ntoistavuotias, ja koulu oli yh\xc3\xa4 vuoden vajaa. Yliopistoa ei tarvinnut ajatellakaan, ellei jostakin olisi ollut pulpahtava tuntuva tulol\xc3\xa4hde._NEWLINE__NEWLINE_\xe2\x80\x83Ei muuta kuin kyn\xc3\xa4 k\xc3\xa4teen ja anna tulla kuin sudenkuraa. Leevi tiesi, mik\xc3\xa4 naula veti. H\xc3\xa4nen lankonsa, joka oli kustannustoimittaja, oli sanonut, ett\xc3\xa4 kaikista yrityksist\xc3\xa4 huolimatta kansan valtava enemmist\xc3\xb6 oli j\xc3\xa4\xc3\xa4nyt taiteen tavoittamatta._NEWLINE_Yksi romaanin teema on, kuten monissa Viidan runoissakin, soutaminen salmeen. Se kuvaa kaukaista tulevaisuutta. Aila Meriluoto on luonnehtinut romaanin varhaista versiota \xe2\x80\x9dk\xc3\xa4sitt\xc3\xa4m\xc3\xa4tt\xc3\xb6m\xc3\xa4ksi\xe2\x80\x9d.'